Twee hoërskoolleerders sterf in aanvalle by skoleArgieffoto bloot ter illustrasie. (Foto: Unsplash) Twee hoërskoolleerders is Dinsdag by twee skole in onderskeidelik die Oos-Kaap en Mpumalanga dood nadat daar glo gevegte tussen leerders uitgebreek het. Albei voorvalle hou na bewering verband met bende-aktiwiteite. ŉ 16-jarige seun was glo die oggend by ŉ geveg tussen leerders by Hoërskool Cofimvaba in die Oos-Kaap betrokke toe hy later aan sy beserings beswyk het. Brig. Tembinkosi Kinana, polisiewoordvoerder, sê ŉ groep leerders het na bewering die skool binnegegaan en ander leerders begin aanval soos wat hulle by die skool aangekom het. Die tiener is tydens die voorval dood, terwyl ŉ ander leerder ook ernstige beserings opgedoen het en na ŉ naburige hospitaal geneem is. “Die omstandighede rondom die aanvalle is nie in dié stadium bekend nie, maar die polisie ondersoek ŉ saak van moord en poging tot moord,” sê Kinana. “ŉ 18-jarige verdagte is reeds in verband met die aanklagte in hegtenis geneem. Nog inhegtenisnemings is op hande soos wat die ondersoekproses ontvou.” Die verdagte sal na verwagting in die Cofimvaba-landdroshof verskyn sodra hy amptelik aangekla is. ŉ Hoërskoolleerder aan Cebisa Secondary School in Ermelo is Dinsdag in ŉ afsonderlike voorval doodgesteek. Vusi Shongwe, LUR vir gemeenskapsveiligheid in Mpumalanga, sê die leerder is by die skool gesteek na aanleiding van vermoedelik bendeverwante geweld. “Die leerder is na ŉ hospitaal geneem, maar het later aan sy beserings beswyk.” ŉ Verdagte is intussen in verband met dié voorval in hegtenis geneem. Dié jongste voorval kom nadat ŉ leerder verlede week by die einste skool in ŉ bendeverwante voorval aangeval is. “Ons het die skool se bestuur aangesê om ŉ saak by die polisie aanhangig te maak ten opsigte van dié voorval,” sê Shongwe. Hy het intussen ŉ beroep op lede van die publiek gedoen om kalmte in die gemeenskap te handhaaf. “Dit is nodig dat alle belanghebbendes saam met die polisie werk om ŉ einde aan misdaad en bendeverwante geweld in die gebied te bring.”